b"\n_START_ARTICLE_\nCol\xc2\xb7legi Sam\xc3\xa0\n_START_SECTION_\nHist\xc3\xb2ria\n_START_PARAGRAPH_\nEl col\xc2\xb7legi Sam\xc3\xa0 t\xc3\xa9 el seu origen en un llegat de 30.000 duros que deix\xc3\xa0 Salvador Sam\xc3\xa0 i Mart\xc3\xad al seu testament del 24 de mar\xc3\xa7 de 1866. Els fons s'havien de dedicar a la construcci\xc3\xb3 d'un col\xc2\xb7legi regit pels pares escolapis._NEWLINE_El 30 de setembre de 1876 l'ajuntament aprov\xc3\xa0 el projecte de creaci\xc3\xb3 del col\xc2\xb7legi, la comunitat dels escolapis arrib\xc3\xa0 a Vilanova el 1877 i van utilitzar un edifici provisional, ja amb el nom de Col\xc2\xb7legi Sam\xc3\xa0, mentre els hereus de Salvador Sam\xc3\xa0 procedien a construir l'actual. El 24 de setembre de 1879 s'inaugur\xc3\xa0 el nou edifici, obra de Jeroni Granell i Mundet. L'acabament de l'edifici es produ\xc3\xad el 1884, segons consta a la inscripci\xc3\xb3 de la torratxa._NEWLINE_L'any 1984 es restauraren les fa\xc3\xa7anes.\n_START_SECTION_\nEdifici\n_START_PARAGRAPH_\nEs tracta d'un edifici a\xc3\xafllat format per un cos central i dues ales laterals sim\xc3\xa8triques, perpendiculars al pla de la fa\xc3\xa7ana. El cos central se subdivideix, tamb\xc3\xa9 sim\xc3\xa8tricament, en tres parts: la corresponent a l'entrada al col\xc2\xb7legi i les que serveixen d'uni\xc3\xb3 amb les ales. La primera t\xc3\xa9 planta baixa, dos pisos, golfes i coberta de teula a dues vessants, mentre que les altres dues presenten planta baixa, dos pisos i coberta a la catalana. La disposici\xc3\xb3 en planta de l'edifici, aix\xc3\xad com la distribuci\xc3\xb3 interna de les depend\xc3\xa8ncies (aules, menjadors, etc.) responen a la voluntat d'obtenir una entrada m\xc3\xa0xima de llum i d'aire del jard\xc3\xad i del parc p\xc3\xbablic que hi ha al davant._NEWLINE_L'aspecte extern respon a les caracter\xc3\xadstiques de l'arquitectura historicista d'inspiraci\xc3\xb3 neog\xc3\xb2tica."